Fəxrəddin Salim

Fəxrəddin Salim (Fəxrəddin Elşad oğlu Baxşəliyev; ) — Azərbaycanlı alim, musiqişünas, ələsgərşünas, aşıq, şair, sufi, dərviş; filologiya üzrə fəlsəfə doktoru, musiqi müəllimi, Azərbaycan Milli Konservatoriyasının dosenti. Azərbaycan Yazıçılar Birliyinin üzvü.

 Həyatı 
Fəxrəddin Salim 1969-cu ildə Naxçıvan MR-in Şahbuz rayonunun Kükü kəndində doğulub. İlk təhsilini Naxçıvan şəhər H. Cavid adına 5 saylı orta məktəbdə alıb. 1984-cü ildə 8 illiyi bitirəndən sonra Naxçıvan Musiqi texnikumuna (indiki Naxçıvan Musiqi Kolleci) daxil olub. 1988-ci ilə qədər orada tarzən, Naxçıvan MR-nın əməkdar mədəniyyət işçisi Əkrəm Məmmədlinin sinfində təhsil alıb. 1988-ci ildə hərbi xidmətə gedib və 1990-cı ildə xidmətini başa vurub. Elə həmin ildə də Bakı Musiqi Akademiyasının Xalq Çalğı Alətləri fakültəsinin tar sinfinə daxil olub. Bakı Musiqi Akademiyasını 1996-cı ildə bitirib.

5 iyun 2025-ci ildə Azərbaycan Yazıçılar Birliyinə üzv qəbul edilib.

 Ailəsi 
Ailəlidir, bir qızı var.

 Elmi-pedaqoji fəaliyyəti 
Tələbəlik illərində bir neçə yerli və beynəlxalq müsabiqələrin qalibi olub. Eyni zamanda tələbə elmi cəmiyyətlərində də fəaliyyət göstərib. Sufizmlə bağlı ilk elmi tədqiqatlarına həmin illərdə başlayıb. M. Füzulinin "Leyli və Məcnun əsərində təsəvvüf" adlı irihəcmli təfqiqatı bu sahədədəki ilk ciddi işi sayılır.

Təbrizdə bir neçə il tar, saz və musiqi nəzəriyyəsi müəllimi kimi fəaliyyət göstərib. Lakin, İranda iş icazəsi ala bilmədiyi üçün 2000-ci ildə Bakıya dönüb.

2000–2014-cü illərdə AMEA Folklor İnstitutunda elmi işçi vəzifəsində işləyib.

Bu illər ərzində bütün Avropanı gəzib konsertlər və elmi seminarlar keçirib. Bu səfərlər əsasən dövlət xəttiylə baş tuturdu. Fransada "Roman yolu və səsi" festivalında (2003), Hollandiyada (2004), Türkiyənin Konya şəhərində "Mistik musiqi festivalında" (2004), Pakistanın Karaçi şəhərində "Beynəlxalq sufi-mistik musiqi müsabiqəsində" (2006) və s. tədbirlərdə iştirak edərək, Azərbaycan adına yüksək mükafatlar qazanıb. 2009-cu ildə ABŞ-nin Çikaqo şəhərində bir neçə ay fəaliyyət göstərib. Buradakı fəaliyyəti həm azərbaycandilli telekanalda, həm də müxtəlif universitet və elmi dairələrdə çıxışlarından ibarət olub.

2013-cü ildə Dünya Ələvi-Bektaşi Federasiyasının 4-cü qurultayına nümayəndə olaraq İstanbula gedib və Dünya Ələvi-Bektaşilərinin 17 divan üzvündən biri seçilib.

2014-cü ildən hal-hazıra qədər Azərbaycan Milli Konservatoriyasında musiqinin tarixi və nəzəriyyəsi ixtisasları üzrə dərs deyir.

2018-ci ildən həmçinin Azərbaycan Dövlət Mədəniyyət və İncəsənət Universitetinin xanəndəlik sinfində əruz vəznindən dərs keçir.

Eyni zamanda dövri mətbuatda minlərlə yazıları dərc olunmuşdur. Hal-hazırda da "Kaspi" qəzetində ayrıca rubrika altında yazıları gedir.

 Musiqiçi fəaliyyəti 
Novruz Novruzlunun rəhbəri olduğu Savalan musiqi qrupunda saz və ud ifaçısı kimi fəaliyyət göstərmişdir. 2003-cü ildə "Savalan"da çalışarkən Azərbaycan Dövlət Yuğ Teatrının kollektivi və baş rejissoru Vaqif İbrahimoğlu birlikdə Fəxrəddin Salimin yaradıcılığından ibarət "Üz tuturam Tanrıya" tamaşası və böyük Yunus Əmrə dünyasını əhatə edən "Olsun" meditasion-ruhani hazırlanıb göstərilmişdir.

 Kitabları 
 "İsmi-Əzəm", Bakı:
 "Rübai Divanı", Bakı:
 "Eşq Risaləsi", Bakı:
 "Milli yaddaş sistemində ürfan və təsəvvüf". Bakı: "Elm və təhsil", 2010. 460 s.
 "Dədə Qorquddan Dədə Ələsgərə". Bakı: "Şərq-Qərb", 2021. 662 s.

 Filmoqrafiya 
 Haqq aşığı (film, 2021)

 İstinadlar 

 Ədəbiyyat 
 Taş Çolak, Hatice. Dinç, Sema. "Fəxrəddin (Salim) Baxşəliyev: Bir Müzisyenin Portresi". Marifetname 12/1 (Haziran 2025), 465–497.

 Xarici keçidlər 

Kateqoriya:Azərbaycan alimləri
Kateqoriya:Azərbaycan musiqişünasları
Kateqoriya:Azərbaycan aşıqları
Kateqoriya:Azərbaycan şairləri
Kateqoriya:Azərbaycan sufiləri
Kateqoriya:Dərvişlər
Kateqoriya:Filologiya üzrə fəlsəfə doktorları
Kateqoriya:"Aşıq Ələsgər – 200" yubiley medalı ilə təltif edilənlər